Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 7. studenoga 2010.

38(49)2010.

Evanđelje
Lk 20,27-38
Bog nije Bog mrtvih,
nego živih.
Čitanje svetog Evanđelja po Luki U ono vrijeme: Pristupe neki od saduceja koji niječu uskrsnuće i upitaše Isusa: »Učitelju! Mojsije nam napisa: Umre li bez djece čiji brat koji imaše ženu, neka njegov brat uzme tu ženu te podigne porod bratu svomu. Bijaše tako sedmero braće. Prvi se oženi i umrije bez djece. Drugi uze njegovu ženu, onda treći; i tako redom sva sedmorica pomriješe ne ostavivši djece. Naposljetku umrije i žena. Kojemu će dakle od njih ta žena pripasti o uskrsnuću? Jer sedmorica su je imala za ženu.« Reče im Isus:
»Djeca se ovog svijeta žene i udaju. No oni koji se nađoše dostojni onog svijeta i uskrsnuća od mrtvih niti se žene niti udaju. Zaista, ni umrijeti više ne mogu: anđelima su jednaki i sinovi su Božji jer su sinovi uskrsnuća.« »A da mrtvi ustaju, naznači i Mojsije kad u odlomku o grmu Gospodina zove Bogom Abrahamovim, Bogom Izakovim i Bogom Jakovljevim. A nije on Bog mrtvih, nego živih. Ta svi njemu žive!«
Riječ Gospodnja.

U OČEKIVANJU PUNINE ŽIVOTA (Lk 20, 27 – 38)
Sad smo u ovom svijetu, u ovom načinu života. Ovdje živimo tajnu života sa sviješću i zato ne prihvaćamo besmisleno življenje. Čovjek je biće smisla i svjestan smišljenosti. To je njegova bitna odrednica – da misli i da je svjestan sebe i svojeg življenja. Što je život, kad započinje, kad završava, to je vječna tajna, osobna tajna. To pitanje čovjek je trajno postavljao i trajno pokušavao dati odgovor. I još nije dao definitivni odgovor, niti će ga dati.
Tako se čini, jer život je misterij. Nešto od njega živimo i znamo, a mnogo toga je za nas misterij – tajnovitost. Isus također odgovara na ovo pitanje čovječanstva. Saznanje budućeg života ne može se spoznati bez spoznaje sadašnjeg života. Život je jedan. Zato iz sadašnjeg života 'čitamo', uočavamo svoju budućnost. Svi mi već sada budući život 'rađamo' i spoznajemo. Mi smo usmjereni prema budućnosti. Budućnost, vječni život, nije projekcija ili zaključak, nego temeljno usmjerenje.
Zato se može reći sa sv. Augustinom: naš je život prošlost, sadašnjost i budućnost. Sve tri dimenzije su prisutne i određuju puninu našeg života. Isus nam govori, poslije farizeja i za razliku od saduceja, o uskrsnuću tijela. Ne uskrisuje biologija (bios) nego čovjek (zoe). To je život koji je prožet duševnošću. Ljudsko 'Ja' uskrisuje i ima vječnost, a 'odijelo' (tjelesnost) je prolazno. Znači, čovjek uskrisuje, a čovjek je 'produhovljeno tijelo'.
Prema biblijskom poimanju čovjeka, čovjek je duh i tijelo = jedno biće. Već se u sadašnjosti naslućuje budućnost koja je božanska. A svaki produhovljeni život je na putu uskrsnuća. Čovjek 'raste' kao biljka iz tijela u vječnost, iz zemlje u nebo. Zato postati čovjek kao Isus Krist, koji je naše Nebo, znači uskrsnuti i biti u Bogu. Biti osobno s Bogom, ne znači biti ćelijama ili fizičkim tijelom. Zato ne uskrisuje spolnost ili fizika, nego osoba.
U samima sebi treba prepoznati svoju budućnost, pa iza toga neće biti teorijski zaključak, nego već sadašnje početno i nepotpuno iskustvo. Eshatologija (posljednja stvarnost) nama je već djelomično prisutna. Na krštenju se moli vječni život kojega daruje Bog. Duh Božji u čovjeku daje mu vječnost. Sv. Pavao nas poučava: Tko u tijelu sije u tijelu i žanje, tko u duhu sije u duhu i žanje. (1 Kor). Zato uskrsnuće ne treba shvatiti kao reanimaciju ili reinkarnaciju, nego uskrsnuće na produhovljeni život.
Uskrsnuće nije povratak nego 'nastavak'. Isto tako se traži od nas da se opredijelimo za vječnost. A opredijeliti se za vječnost znači opredijeliti se za ljubav. Ljubav životu daje vječnu kvalitetu i kvalifikaciju. Ona je božanska iskra koja je stavljena u naš život. Stoga 'kraj' fizičkog života je početak novog i vječnog življenja. (Cf. L. Boros, Živjeti iz nade, str. 29). Isti mađarsko-njemački teolog, Boros uspoređuje umiranje s rađanjem.
Sama čovjekova struktura (duhovna) postavljena je za vječnost. I iz ovoga izbija 'uskrsnuće' čovjeka. Ipak, bez Isusovog uskrsnuća nemoguće je razumjeti i prihvatiti, iako je vjera u uskrsnuće već bila u Izraelu. Ona je izvirala iz vjere u živoga i osobnog Boga. Što je posebnost objavljene vjere. U svakom slučaju, mi ćemo u budućem životu biti drukčiji negoli smo sada. Nit će biti ženidbe ni udaje. Vez će biti vez duha, a ne tijela. Dapače, kako starimo toliko više smo manje vezani za svoje tijelo (osim što ga osjećamo radi bolesti). Čak neki pod starost više ne prepoznaju svoje najbliže. Otvara im se novi svijet i novi pogled.
Na koncu ovog razmatranja, dobro je sjetiti se da smo mi odgovorni za svoju budućnost, za svoje uskrsnuće. Ako prihvaćamo i živimo ljubavi ona će prožeti naš život i preobraziti ga u božanski. Bog nam svima nudi ljubav, a mi se trebamo otvoriti i prihvatiti je.
On je nudi također preko naših bližnjih. Mi također drugima trebamo pomoći da se otvore i prime Božju i ljudsku ljubav. Ljubav preobražava i uskrisuje. Sve prolazi samo ljubav ostaje, reče sv. Pavao u poslanici Korinćanima. A mi Isusu i Pavlu vjerujemo.
Marjan Jurčević

32. nkg C
Popričesna meditacija
“Blaženi koji prebivaju u Domu tvome,
slaveć te bez prestanka. (Ps 84,5)
U Evanđelju današnje nedjelje saduceji postavljaju Isusu zamku. Mojsije, na koga se pozivate, veli Isus, odgovara na vaše pitanje: Bog je Bog živih i kod njega žive Abaham, Izak i Jakov.
Sveti Augustin piše: Sve vidljivo prolazi. Propast će sva slava, užitci i znatiželje ovoga svijeta. Milosrdni je Bog htio osloboditi ljude te propasti. Uvjet je da ne budu sami sebi neprijatelji i da se ne odupiru milosrđu svoga Stvoritelja. Bog će biti svako uživanje i sitost svetog grada.
A sveti Pavao: “Ono što oko nije vidjelo, što uho nije čulo, na što ljudsko srce nije pomislilo: to je Bog pripravio onima koji ga ljube.” (1Kor 2,9)
Gospodine!
Daj da hodam kao da pripadam Tvome svetom gradu. I dok živim u ritmu ljudi ovoga svijeta, neka se osjeti da je moj život na nebesima.
Ono jedino što smijem reći s pouzdanjem u Tvoju dobrotu je hvala. S tom nadom iščekujem svaki, pa i onaj posljednji Tvoj poziv, vjerujući da će Tvoja milost pobijediti. Priredio: Dario Miletić

Meditacija:
Gospodine, kako hoćeš.
neka mi bude po tvojoj volji, samo mi pomozi shvatiti tvoju volju.
Gospodine kad hoćeš,
onda je vrijeme,
i kad zaželiš, bit ću spreman.
Gospodine, prihvaćam što hoćeš
i što ti želiš, moj je dobitak;
dovoljno da budem svoj.
Gospodine, jer ti to želiš, zato je dobro i jer ti to želiš
moje srce počiva u tvojim ruma.
omiljela molitva sv. Ruperta Mayera
Kako su dani sve više i više prolazili on je govorio o Bogu, njegovoj milosti, njegovoj slavi
i njegovu vječnom kraljevstvu. Ljudi su ga sve više i više pitali o Bogu.
A on je govorio: "Kao što ljudi ne mogu živjeti bez kruha, tako isto ne mogu živjeti bez Boga.
Bog je u tebi,
ali ga ti ne možeš shvatiti.
Kip se već nalazi u stijeni,
samo umjetnik uklanja ono što se njegovoj viziji protivi.
Paulus Haegele
Poznata je spoznaja o propasti svijeta,
ali Kristovo nam svjetlo sjaji na putu života
i rasvjetljuje tamu prostora i vremena.
I onda kad strašni glasovi nasilja postanu glasni,
pjesma mira nadvladat će buku ratova.
I postojat će djeca svjetla
koja će na ovoj zemlji ići putovima mira.
Putovi kojima oni idu su putovi u Božju vječnost.
Daniel Hoernemann

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 7. XI. XXXII. NKG, Anđelko
Ponedjeljak: 8. XI: Gracija Kotorski
Kateheza za odrasle u 19,45 sati
Utorak 9. XI. Posv. Lat. bazilike. - Pobožnost utorkom sv. Anti - molitva.
Kateheza za mlade u 20 sati
Srijeda 10. XI. Leon Veliki Lavoslav
Četvrtak 11. XI. Sv. Martin biskup
Petak 12. XI. Jozafat, Emilijan - KLANJANJE
Subota 13. XI. Stanislav Kostka
Nedjelja 14. XI. XXXIII. NKG, sv. Nikola Tavelić
Hodočašće u Šibenik sv. Nikoli Tavelić 14. Xi. 2010. Misa u 17 sati. Cijena 130 KN. Javiti se u župni ured gdje tko pripada.
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

MISIJSKA ZAJEDNICA MOLI I POMAŽE MISIONARE. Naša zajednica moli i pomaže fra Iliju. Obavijest novim kumovima: 50 € za za osnovnu školu, 100 € za srednju i 300 € za studente.
KUMOVI mogu predati uplate osobno u našim župama i samostanima ili u ZADRU osobno ili preko žiro računa: Hypo Alpe-Adria Bank d. d., Zagreb: 2500009-1101027824s naznakom da je to za fra Iliju Barišić "kumstvo".

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)